ไฟแนนซ์ทูเดย์
โดย...ต้นกล้า
6 มิ.ย. 2555

โดย...ต้นกล้า
‘จงลืมบุญคุณที่เราทำ แต่จงจำบุญคุณที่เขาให้ไว้’
...เอ็กซิมแบงก์แต่งตั้ง กู๋จอมสุดา ตันตริยานนท์ ซึ่งจบการศึกษาปริญญาตรี สาขาคณิตศาสตร์ Canberra College of Advanced Education ประเทศออสเตรเลีย เป็นผู้ช่วยกรรมการผู้จัดการ ดูแลสายงานด้านบริหารเงิน การลงทุนในตลาดเงินและตลาดทุน การระดมเงินทั้งภายในและภายนอกประเทศ และการบริหารความเสี่ยงด้านอัตราแลกเปลี่ยนและอัตราดอกเบี้ย
กสิณา ศรีสอ้าน เป็นผู้ช่วยกรรมการผู้จัดการ ดูแลสายงานด้านธุรกิจธนาคารและวิจัยธุรกิจ ฝ่ายงานที่ดำเนินการให้บริการทางการเงินเพื่อการส่งออกและนำเข้าแก่ลูกค้า การให้เงินกู้ การค้ำประกัน และให้บริการด้านบัญชีเงินฝากลูกค้า ตลอดจนงานด้านการศึกษา วิเคราะห์ และจัดทำข้อมูลเศรษฐกิจ การค้า การลงทุน และวิจัยธุรกิจของไทย และต่างประเทศเพื่อสนับสนุนบทบาทของธนาคารในการส่งเสริมการค้าระหว่างประเทศ การลงทุนในต่างประเทศและการพัฒนาเศรษฐกิจ
สรวุฒิ สุขกิจ เป็นผู้อำนวยการฝ่ายบริหารหนี้และนิติกรรม ดูแลงานด้านการพิจารณาสินเชื่อ ติดตามเร่งรัดและแก้ไขหนี้ที่มีปัญหา ดำเนินการเรื่องหลักประกันและจัดทำสัญญาและนิติกรรมต่างๆ ของธนาคาร
ไพโรจน์ พ่วงสุวรรณ เป็นผู้อำนวยการฝ่ายทรัพยากรบุคคล 
มีผลตั้งแต่วันที่ 1 มิ.ย. 2555 เป็นต้นไป
...ธนาคารกรุงศรีอยุธยาได้ออกแคมเปญเงินฝากออมทรัพย์พิเศษ “กรุงศรี ออมทรัพย์มีแต่ได้” ให้อัตราดอกเบี้ย 2.9% สำหรับวงเงินฝากตั้งแต่ 1 แสน–10 ล้านบาท ลูกค้าสามารถถอนได้ 2 ครั้งต่อเดือน โดยไม่คิดค่าธรรมเนียม เพื่อเจาะกลุ่มลูกค้าเงินฝากประจำของธนาคารคู่แข่ง มาร์ค อาร์โนลด์ เชื่อว่าแคมเปญนี้จะช่วยเพิ่มสัดส่วนเงินฝากกระแสรายวันและออมทรัพย์ (CASA) ของธนาคารให้เพิ่มเป็น 45% ของฐานเงินฝากและดูดยอดเงินฝากได้ไม่ต่ำกว่า 5 หมื่นล้านบาทในปีนี้